CELEX: 62015CN0540
Language: el
Date: 2015-10-15 00:00:00
Title: Υπόθεση C-540/15: Προσφυγή της 15ης Οκτωβρίου 2015 — Ευρωπαϊκή Επιτροπή κατά Ελληνικής Δημοκρατίας

11.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 7/9
            
         Προσφυγή της 15ης Οκτωβρίου 2015 — Ευρωπαϊκή Επιτροπή κατά Ελληνικής Δημοκρατίας
   (Υπόθεση C-540/15)
   (2016/C 007/15)
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: Μαρία Πατακιά, Muriel Heller και Klara Talabér-Ritz)
   
      Καθής: Ελληνική Δημοκρατία
   
      Αιτήματα:
   
   
               —
            
            
               Να διαπιστώσει ότι η Ελληνική Δημοκρατία παραλείποντας να θεσπίσει τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθεί με την οδηγία 2012/27/ΕΕ (1) του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ, ή, εν πάση περιπτώσει, παραλείποντας να κοινοποιήσει τις εν λόγω διατάξεις στην Επιτροπή, παρέβη τις υποχρεώσεις που υπέχει δυνάμει του άρθρου 28 παράγραφος 1 της εν λόγω οδηγίας.
            
         
               —
            
            
               Να επιβάλει στην Ελληνική Δημοκρατία, σύμφωνα με το άρθρο 260, παράγραφος 3 ΣΛΕΕ, την καταβολή ημερήσιας χρηματικής ποινής ύψους 29 145,6 ευρώ από την ημερομηνία δημοσιεύσεως της αποφάσεως του Δικαστηρίου.
            
         
               —
            
            
               Να καταδικάσει την Ελληνική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   
               1.
            
            
               Η Οδηγία 2012/27/ΕΕ του Ευρωπαϊκού Κοινοβουλίου και του Συμβουλίου της 25ης Οκτωβρίου 2012 είναι σχετική με την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (εφεξής «η οδηγία»). Σύμφωνα με το άρθρο 1, η προαναφερθείσα οδηγία θεσπίζει κοινό πλαίσιο μέτρων για την προώθηση της ενεργειακής απόδοσης εντός της Ένωσης προκειμένου να διασφαλίσει την επίτευξη του πρωταρχικού στόχου 2020 της Ένωσης για 20 % στην ενεργειακή απόδοση και να προετοιμάσει το έδαφος για περαιτέρω βελτιώσεις της ενεργειακής απόδοσης πέραν της προαναφερόμενης χρονολογίας. Θεσπίζει κανόνες που αποσκοπούν στην άρση των φραγμών στην αγορά ενέργειας και στην υπερνίκηση των αδυναμιών της αγοράς που παρεμποδίζουν την απόδοση στον εφοδιασμό και τη χρήση ενέργειας και προβλέπει τη θέσπιση ενδεικτικών εθνικών στόχων ενεργειακής απόδοσης για το 2020.
            
         
               2.
            
            
               Σύμφωνα με το άρθρο 28 της οδηγίας 2012/27/ΕΕ, τα κράτη μέλη οφείλουν να θεσπίσουν τις αναγκαίες εθνικές διατάξεις για να συμμορφωθούν με την οδηγία έως τις 5 Ιουνίου 2014 και, ειδικότερα για συγκεκριμένες υποχρεώσεις που αναφέρονται σε συγκεκριμένα άρθρα, στα οποία παραπέμπει το άρθρο 28, σε ημερομηνίες που αναφέρονται σε αυτά, και να ανακοινώσουν τα μέτρα που θεσπίζουν στην Επιτροπή. Η ανακοίνωση αυτή αποτελεί εγγενές στοιχείο της υποχρέωσης μεταφοράς των οδηγιών της ΕΕ στο εσωτερικό δίκαιο και του καθήκοντος καλόπιστης συνεργασίας και το γεγονός αυτό αποτυπώνεται επίσης στο άρθρο 260, παράγραφος 3 ΣΛΕΕ.
            
         
               3.
            
            
               Η Επιτροπή, αφού τήρησε την προδικασία που προβλέπεται στο άρθρο 258 (2) ΣΛΕΕ, διαπίστωσε ότι η Ελληνική Δημοκρατία δεν έλαβε εντός των οριζομένων στις σχετικές διατάξεις της οδηγίας προθεσμιών αλλά ούτε και ως σήμερα τα αναγκαία μέτρα για να συμμορφωθεί με την οδηγία 2012/27/ΕΕ, ή εν πάση περιπτώσει, δεν της ανακοίνωσε τα μέτρα αυτά και αποφάσισε να καταθέσει Προσφυγή κατά της Ελληνικής Δημοκρατίας ενώπιον του Δικαστηρίου προκειμένου να διαπιστωθεί η σχετική παράβαση.
            
         
               4.
            
            
               Επίσης, σύμφωνα με το άρθρο 260(3) ΣΛΕΕ, η Επιτροπή αιτείται από το Δικαστήριο να επιβάλει χρηματική ποινή στην Ελληνική Δημοκρατία. Ο υπολογισμός της προτεινόμενης από την Επιτροπή χρηματικής ποινής έγινε σύμφωνα με τα κριτήρια και τον τρόπο που η Επιτροπή έχει θέσει στη σχετική ανακοίνωσή της 15ης Ιανουαρίου 2011.
            
         
      (1)  ΕΕ L 315 της 14.11.2012, σ. 1.